A BIZOTTSÁG 2006/2006/EK RENDELETE
(2006. december 22.)
a 950/2006/EK rendeletnek a Horvátországból származó cukortermékek éves vámkontingenseivel történő kiegészítése céljából való módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 40. cikke (1) bekezdése e) pontjának iii. alpontjára,
mivel:
(1)
A 2006. november 13-i 2006/882/EK tanácsi határozattal (2) jóváhagyott jegyzőkönyvvel módosított, egyrészről az Európai Közösségek és tagállamaik, másrészről a Horvát Köztársaság közötti stabilizációs és társulási megállapodás (3) 27. cikke (5) bekezdése és IV. mellékletének h) pontja szerint a Közösség a kombinált nómenklatúra 1701 és 1702 KN-kódja alá tartozó, Horvátországból származó termékek Közösségbe való behozatala esetében behozatali vámmentességet alkalmaz éves 180 000 tonnás (nettó tömeg) vámkontingens erejéig.
(2)
A Horvátországgal kötött stabilizációs és társulási megállapodáshoz csatolt jegyzőkönyv 2007. január 1-jén lép hatályba. Ezért ettől az időponttól meg kell nyitni a Horvátországból származó cukortermékekre vonatkozó éves vámkontingenseket.
(3)
A kontingenst a 2006/2007., a 2007/2008. és a 2008/2009. gazdasági évre a bizonyos vámkontingensek és kedvezményes megállapodások szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK rendelettel (4) összhangban és annak értelmében vett „balkáni cukorként” kell megnyitni és kezelni. Mivel a rendelet 28. cikke a balkánicukor-vámkontingenst gazdasági évenként nyitja meg, a Horvátországból származó cukortermékek éves vámkontingenseit ki kell igaztani a 2006/2007-es gazdasági év fennmaradó kilenc hónapjára.
(4)
A 950/2006/EK rendeletet ennek megfelelően módosítani kell.
(5)
Az e rendeletben előírt rendelkezések összhangban vannak a Cukorpiaci Irányítóbizottság véleményével,
ELFOGADTA EZT A HATÁROZATOT:
1. cikk
A 950/2006/EK rendelet a következőképpen módosul:
1.
Az 1. cikk (1) bekezdése a következő ponttal egészül ki:
„h)
az egyrészről Európai Közösségek és tagállamaik, másrészről a Horvát Köztársaság közötti stabilizációs és társulási megállapodás 27. cikkének (5) bekezdése.”
2.
A 1. cikk (2) bekezdésének helyébe a következő szöveg lép:
„(2) Az (1) bekezdés c)-h) pontjában említett rendelkezések értelmében behozott mennyiségekhez (a továbbiakban: vámkontingensek) és az említett bekezdés a) és b) pontjában említett rendelkezések értelmében behozott mennyiségekhez (a továbbiakban: szállítási kötelezettségek) a 2006/2007., a 2007/2008. és a 2008/2009. gazdasági évre az I. mellékletben meghatározott tételszámok tartoznak.”
3.
A 2. cikk d) pontja helyébe a következő szöveg lép:
„d)
»balkáni cukor«: az 1701 és 1702 KN-kód alá tartozó, Albániából, Bosznia és Hercegovinából, Szerbiából, Montenegróból, Koszovóból, a Macedónia Volt Jugoszláv Köztársaságból vagy Horvátországból származó és (EK) a 2007/2000 rendelet, valamint a Macedónia Volt Jugoszláv Köztársasággal kötött stabilizációs és társulási megállapodás, illetve a Horvát Köztársasággal közötti stabilizációs és társulási megállapodás értelmében a Közösségbe behozott cukorágazati termékek;”
4.
A 28. cikk helyébe a következő szöveg lép:
„28. cikk
(1) Minden egyes gazdasági évre összesen 380 000 tonna, az 1701 és az 1702 KN-kód alá sorolt cukorágazati termékre kell nulla vámtételű balkánicukor-vámkontingenst megnyitni.
A 2006/2007. gazdasági évre azonban az 1701 és 1702 KN-kód alá tartozó cukoripari termékek esetében e mennyiség 381 500 tonna.
(2) Az (1) bekezdésben említett mennyiségeket a származási országok között a következők szerint kell elosztani:
-
Albánia
1 000 tonna,
-
Bosznia és Hercegovina
12 000 tonna,
-
Szerbia és Montenegró
180 000 tonna,
-
Macedónia Volt Jugoszláv Köztársaság
7 000 tonna,
-
Horvátország
180 000 tonna.
A 2006/2007. gazdasági évre azonban a származási országok között a következő elosztást kell alkalmazni:
-
Albánia
1 250 tonna,
-
Bosznia és Hercegovina
15 000 tonna,
-
Szerbia és Montenegró
225 000 tonna,
-
Macedónia Volt Jugoszláv Köztársaság
5 250 tonna,
-
Horvátország
135 000 tonna.
Macedónia Volt Jugoszláv Köztársaság és Horvátország esetében a 2006/2007. gazdasági évre vonatkozó kontingenst csak 2007. január 1-jével kell megnyitni.”
5.
A 29. cikk (2) bekezdésének helyébe a következő szöveg lép:
„(2) A behozatali engedély iránti kérelemhez Montenegró, Szerbia, Koszovó vagy Horvátország vámterületéről származó balkáni cukor esetében csatolni kell a Montenegró, Szerbia, Koszovó vagy Horvátország vámterületén illetékes hatóságok által kiállított kiviteli engedély eredeti példányát, amely megfelel a II. mellékletben szereplő mintának, és a behozatali engedély iránti kérelemben szereplő mennyiségre szól.”
6.
Az I. melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Rendelkezéseit 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 22-én.